
	министарство финансија

	ПОРЕСКА УПРАВА
Иван Симич, вршилац дужности директора 


	11000 БЕОГРАД

	Ул. Саве Машковића 3-5                                                                       


Веза: акти 43-02262/2012-08 од 30. 05. 2013. и 14. 06. 2013. године
Поштовани г. Симичу,
примио сам Ваше дописе, којима ме обавештавате о томе да у остављеном року нисте поступили по препоруци 112-3644/12 од 21. 05. 2013. године, наводећи као разлог одређене аргументе правне и економске природе.

Користим прилику да укажем да су током вођења поступка контроле и упућивања препоруке пажљиво размотрене све чињеничне и правне околности овог случаја. Неуставност одредаба Закона о висини стопе затезне камате
, којима је прописан конформни метод обрачуна камате, је неспорна, као и чињеница да одговарајућа одредба Закона о пореском поступку и пореској администрацији
 није била предмет оцене уставности, па стога налазим да није било потребно тражити мишљење Уставног суда о дејству његових одлука. Смисао утврђења и препоруке Заштитника грађана јесте да се постигне нешто што се није могло постићи одлуком Уставног суда - да државни органи предузимају мере из своје надлежности, укључујући и активности на измени важећих прописа, како би се очигледно утврђена неуставност отклонила без потребе да Уставни суд о сваком појединачном закону доноси одлуку.
Из изјашњења које сте ми доставили закључујем да у овом случају не постоји спремност Пореске управе за поступање у складу са принципима добре управе и владавине права, односно за отклањање утврђених недостатака у раду, о чему ћу, у складу са Законом
, обавестити Народну скупштину, Владу и најширу јавност, с обзиром да је реч о питању начелног карактера, а не појединачном случају.  

	ЗАШТИТНИК ГРАЂАНА

	

	Саша Јанковић


� „Службени гласник РС“, бр. 9/2001, 31/2011, 73/2012 и 119/2012


� „Службени гласник РС“, бр. 80/2002, 84/2002, 23/2003, 70/2003, 55/2004, 61/2005, 85/2005, 62/2006, 63/2006, 61/2007, 20/2009, 72/2009, 53/2010, 101/2011, 2/2012, 93/2012 и 47/2013


� члан 31. став 5. Закона о Заштитнику грађана

